คปภ.พลิกลิ้นม็อบแดงไม่ใช่ก่อการร้าย
คปภ.ยอมรัฐประกาศเหตุการณ์ชุมนุมราชประสงค์ไม่ใช่ก่อการร้าย
23 ก.ย. 2554

คปภ.ยอมรัฐประกาศเหตุการณ์ชุมนุมราชประสงค์ไม่ใช่ก่อการร้าย
นางจันทรา บูรณฤกษ์ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า คปภ.ยึดตามนโยบายรัฐบาล หากรัฐบาลจะแก้ไขว่าเหตุการณ์ชุมนุมราชประสงค์ไม่ใช่ก่อการร้าย ก็จะทำหน้าที่เป็นตัวกลางเจรจากับบริษัทประกันภัยต่อต่างประเทศในฐานะที่เป็นผู้เข้ามารับความเสี่ยงดังกล่าวไปจากบริษัทประกันภัยไทยตามที่รัฐบาลประกาศ
อย่างไรก็ตาม เรื่องการตีความขณะนี้กรมคุ้มครองสิทธิผู้บริโภคของกระทรวงยุติธรรมเป็นผู้ดูแลแทนประชาชนที่ได้รับความเดือดร้อน ซึ่งต้องดูว่าจะมีการตีความออกมาอย่างไร และรัฐบาลนี้จะออกมาอย่างไร ซึ่งที่ผ่านมาเรายึดตามนโยบายของรัฐบาล 
"รัฐบาลที่แล้วประกาศออกมาว่าเป็นการก่อการร้าย เราก็ยึดตามนั้น และถ้ารัฐบาลนี้ประกาศออกมาว่าอย่างไร เราก็ยึดตามนโยบายภาครัฐ"นางจันทรา กล่าว
นายจีรพันธ์ อัศวะธนกุล นายกสมาคมประกันวินาศภัย กล่าวว่า อำนาจการตัดสินว่าเป็นภัยก่อการร้ายหรือไม่ อยู่ที่ 3 ส่วน คือ อำนาจฝ่ายบริหาร อำนาจฝ่ายนิติบัญญัติ และอำนาจฝ่ายตุลาการ ผู้ที่จะตัดสินชี้ขาดอยู่ที่ฝ่ายตุลาการ ซึ่งเรื่องนี้ได้ไปอยู่ที่ฝ่ายตุลาการแล้ว ทางบริษัทประกันภัยต่อต่างประเทศ รอผลการพิจารณาของฝ่ายตุลาการ
“หากศาลชี้ขาดออกมาอย่างไร ก็ต้องปฏิบัติตามนั้น หากตัดสินออกมาว่าไม่ใช่ก่อการร้าย ก็ยินดีที่จะชดใช้ค่าสินไหมทดแทน ซึ่งที่ผ่านมาแม้จะยังไม่ได้ประกาศชัดเจน แต่ทางบริษัทประกันภัยได้มีการช่วยเหลือลูกค้าไปบางส่วนแล้ว” นายจีรพันธ์ กล่าว
นายสุรชัย ศิริวัลลภ ประธานเจ้าหน้าที่บริหาร บริษัท ไทยรับประกันภัยต่อ เปิดเผยว่า การตัดสินว่าเหตุการณ์ชุมนุมที่ราชประสงค์เป็นภัยก่อการร้าย หรือไม่ใช่ก่อการร้าย นอกจากจะอิงประกาศของทางรัฐบาลแล้ว ยังต้องใช้หลักสากลว่าด้วยเรื่องเหตุการณ์แวดล้อม หลักฐานที่ประกันภัยทั่วโลกยึดปฏิบัติ